[Foto’s] Polisie soek dié vier vir string rooftogteDie toneel vroeër vanjaar by die Bedford-winkelsentrum. Die foto’s van die verdagtes volg onderaan die berig. Foto: Twitter Die Polisie het foto’s van vier ‘gewapende en gevaarlike’ verdagtes vrygestel wat moontlik verbind kan word met verskeie bank- en transitorooftogte in Gauteng. Lt.kol. Lungelo Dlamini, provinsiale polisiewoordvoerder, het gesê die Valke ondersoek meer as 15 ernstige en gewelddadige voorvalle waarby dié verdagtes glo betrokke was. “Die verdagtes is almal Zimbabwiërs en word moontlik verbind met verskeie sake, waaronder moord, poging tot moord en die besit van ongelisensieerde vuurwapens,” het Dlamini gesê. Hy het gesê hulle was glo ook betrokke by die rooftog vroeër vanjaar by die Bedford-winkelsentrum in Johannesburg, waar ŉ skietery tussen ŉ groep verdagtes, veiligheidswagte en die polisie uitgebreek het. ŉ SBV-veiligheidswag en twee verdagtes is tydens die voorval doodgeskiet. Verskeie omstanders is ook geskiet en gewond. “Die verdagtes is gevaarlik en vermoedelik met hoë-kalibervuurwapens en gewere gewapen. Die publiek word aangeraai om hulle nie te konfronteer nie, maar hul naaste polisiestasie te kontak of die ondersoekbeampte, lt.kol. Richard Ramukosi, by 071 481 2514 te bel,” het Dlamini gewaarsku. Inligting kan ook aan Crime Stop deurgegee word by 08600 10111 of SMS’e kan na Crime Line gestuur word by 32211.